
Politejsav-alapú bioműanyag evőeszköz biológiai bontásának vizsgálata mikrobiális konzorciumokkal

Napjainkban egyre fontosabb kérdéssé vált a környezetvédelem. Az egyik legjelentősebb probléma ezzel kapcsolatban a petróleum alapú, egyszer használatos műanyagok alkalmazása, melyek a környezetbe kerülve nehezen, vagy egyáltalán nem bomlanak le. Megoldásként olyan alternatív műanyagok után kezdtek el kutatni, melyek biológiailag bonthatók vagy biokomposztálhatók. Ilyen például a politejsav alapú bioműanyag is, melyen az én kutatási témám is lapszik.
A kutatómunkám céljaként fogalmaztam meg a politejsav alapú bioműanyag biológiai bontásának modellezését termofil és termotoleráns mikroorganizmusok felhasználásával. A kísérletek megvalósításához különböző részfeladatokat tűztem ki célul: baktériumtörzsek szelektálása tejsavhasznosítás és depolimeráz enzimkészletének feltérképezés alapján, mikrobiális konzorciumok kialakítása, biodegradáció hatékonyságának fokozása indukálószerekkel, fizikai paraméterek hatásának vizsgálata.
A törzsszelektálást agardiffúziós módszerrel végeztem, a tejsavhasznosítás mértéke, illetve proteolítikus és észteráz típusú enzimkészlet jelenléte alapján. A legígéretesebbnek bizonyult baktériumtörzsekkel mikrobiális konzorciumokat alakítottam ki és szubmerz körülmények között vizsgáltam ismert tömegű politejsav alapú bioműanyag biológiai bontásának modellezését, 45°C, illetve 60°C-on, rázatással és rázatás nélkül 21 napig. Az alkalmazott mikroorganizmusok által szintetizált polimerbontó enzimek aktivitásának mérését spektrofotometriás módszerrel detektáltam, a kutináz enzim jelenlétének meghatározása para-nitrofenil-butirát szubsztrátummal, míg a proteáz enzim kimutatása kazein szubsztrátum alkalmazásával történt. Emellett végig figyelemmel kísértem a vizsgálatiközegek kémhatás változását is. A vizsgálati idő leteltével a biológiai bontás hatékonyságát a bioműanyagok tömegváltozásának megállapításával ellenőriztem. A biodegradáció, illetve az depolimeráz enzimszintézis fokozása érdekében indukálószerek jelenlétében, és a környezeti tényezők változtatása mellett is végeztem kísérleteket.
A kutatás során tapasztalt eredmények alapján az általam vizsgált konzorciumok közül a Thermobifida cellulosilytica B1997 és Thermobifida fusca B2355 törzseket tartalmazó érte el a legkiemelkedőbb bontást, 27,5%-ot, 45°C-on 140RPM rázatási sebesség mellett. Az indukálószerek tekintetében az olíva olaj és a cellulóz (5 és 0,5%-os koncentrációban) mutatott nagy hatást a bioműanyag darabok tömegcsökkenésére. 



